Landsretten har i dag ændret byrettens dom, så sygeplejerske Christina Hansen kun er skyldig i forsøg på manddrab.

ØSTRE LANDSRET (Ekstra Bladet). I dag er den 32-årige sygeplejerske Christina Hansen blevet kendt skyldig i forsøg på drab i den spektakulære sag om patienters død på sygehuset i Nykøbing Falster.

I byretten i juni sidste år valgte hun at anke dommen, da et enigt nævningeting idømte hende fængsel på livstid for drabsforsøg og drab på tre patienter.

Landsretten har i dag ændret skyld-kendelsen til, at hun kun er dømt for forsøg på manddrab og ikke på drab.

Det var et enigt nævningeting, der i dag kendte Christina Hansen skyldig i forsøg på manddrab med en overdosis morfin på Nykøbing Falster Sygehus i 2012 og 2015.

Retten kunne dog ikke dømme hende for fuldbyrdet manddrab. Det skyldes, at det ikke med sikkerhed kan siges, at sygeplejerskens overmedicinering var så voldsom, at det kan forklare patienternes død, mente landsretten.

Under ankesagen i landsretten har der været nye oplysninger, og særligt en erklæring fra Retslægerådet har vakt opsigt. I udtalelsen påpegede de uvildige eksperter, at det ikke definitivt kunne konkluderes, at sagens ofre var døde af de mængder morfin, som efterfølgende blev fundet i deres kroppe.

Familie kiggede ned

Sygeplejerskens familie sad og kiggede ned i gulvet, hvorefter de skyndte sig ud af retten, efter at skyld-kendelsen var læst op.

Det var ikke til at spore, hvilke tanker eller følelser, der gik gennem sygeplejerskens hoved. Hun sad stille og kiggede frem for sig, mens hun tyggede på et tyggegummi.

I retten kom det tidligere frem, at der statistisk var langt flere dødsfald, når Christina Hansen var på arbejde på afdelingen, og flere af sygeplejerskens kollegaer peger også på Christina som drabsmanden.

I sagen er der dog ingen, der har set sygeplejersken slå nogle af patienterne ihjel, og der er ej heller tekniske beviser i form af DNA eller fingeraftryk.

I retten sad Christina Hansen iført en sort kjole, et lyserødt halstørklæde og hendes hår var sat op i en stram fletning, der gik hende til midt på ryggen.

Kendt skyldig i byretten

I byretten sidste år blev Christian Hansen af anklageren kaldt en dødsdjævel, og udover drabsforsøg og drab på tre personer, blev hun dengang også kendt skyldig i at give sin dengang kun syv årige datter det stærke sovemedicin Zopiclone, som ikke var lægeordineret og ikke er beregnet til børn.

Christina Hansen har siddet fængslet siden sin anholdelse 1. marts 2015, og hun har nægtet sig skyldig i alle anklager. Derfor kunne forsvarsadvokaten, da sagen kørte i byretten, også med det samme meddele, at dommen blev anket til landsretten.

Sygeplejersken har hele tiden fastholdt, at sagen bunder i et dårligt arbejdsmiljø på Nykøbing Falster sygehus - præget af sladder og misundelse.

Det var en kollega og overlæge på afdelingen, der anmeldte Christina Hansen til politiet efter en nattevagt for snart to år siden.

Forsvarsadvokat Michael Juul Eriksen sagde efter skyldskendelsen til pressen, at han overvejer, om de skal søge om at få sagen prøvet ved Højesteret.

Østre Landsret holder nu pause til klokken 13. Herefter skal anklager og forsvarer procedere for, hvilken straf kvinden skal have for drabsforsøg.

Den endelige dom falder først i morgen.